Pia Olsen Dyhr (SF), 2011-04-05:
Vi står med en unik mulighed for at ændre EU's fiskeripolitik til at være bæredygtig, og denne gang skal chancen udnyttes.
Sidste reform var som sagt i 2002, og her blev det understreget, at den største udfordring var overkapaciteten.
Og der er desværre fortsat en kæmpe udfordring her 10 år efter.
Og hvad er de udfordringer så?
Overordnet set handler det grundlæggende om en mangelfuld forvaltning med kortsigtede og upræcise målsætninger, manglende overholdelse og ansvar, som beskrevet i Kommissionens grønbog fra april 2009.
Helt konkret handler det for det første om alt for meget udsmid af fisk.
I EU smides der mellem 10-60 pct. af landingsmængderne ud igen, alt efter fiskeriet.
Det er især trawlerne, der er de store syndere.
Selv i vores nærområder er der problemer.
I Nordsøen smides der gennemsnitligt 50 pct. ud af torsken ifølge ICES.
I Skagerrak taler vi om 40 pct. udsmid af torsken, jævnfør en ny rapport fra DTU Aqua.
Løsningen er, at man i stedet for udsmid skal tage det hele med i land, hvilket ministeren også var inde på.
Det vil betyde, at færre fisk fanges, og at vi har kontrol over, hvad der fiskes.
For det andet er der problemet med, at der fortsat er for meget ulovligt fiskeri.
I Danmark i 2009 blev der registreret 358 overtrædelser.
Problemet er også nævnt som centralt i EU's grønbog, hvor det bl.a. kritiseres, at der ikke er indbygget et element i aftalerne, som gør, at medlemsstaten kun modtager EF-finansiering, hvis man har et kontrol- og overvågningssystem, for det varierer jo fra land til land.
De skriver helt konkret, at fiskerikontrollen har været for svag, sanktionerne ikke afskrækkende og inspektionerne ikke så hyppige.
Det er helt uacceptabelt.
For det betyder jo, at fiskere, der overholder reglerne, bliver dårligere stillet.
For det tredje er der et problem med for høje kvoter.
Fra 2006 til 2010 har kvoterne ligget 34-51 pct. over, hvad den videnskabelige rådgivning mente var bæredygtigt.
For det fjerde er der et problem med EU's fiskeripartnerskabsaftaler.
30 pct. af de fisk, der landes af EU's fartøjer, kommer jo fra farvandene uden for EU.
Der er 16 fiskeripartnerskabsaftaler lige nu, og meget tyder på, at der er tale om overfiskeri.
Kontrollen er så godt som ikkeeksisterende, og reglerne for EU’s fartøjer i området er ikke de samme som inden for EU.
Vi mangler meget viden, men EU's evalueringsrapporter giver et indblik, og som ministeren nævner, er det helt centralt, at det indblik bliver offentligt tilgængeligt.
Så jeg vil gerne takke ministeren for at arbejde for, at de oplysninger, der findes heri, bliver offentligt tilgængelige.
Meget tyder på – jeg har nu fået adgang til at læse evalueringsrapporterne –
at både blæksprutten, kulmulen og visse tropiske rejer er overfisket, ligesom tunen er alvorligt truet.
En art er endda helt udtømt, nemlig thiof.
Alt i alt er situationen alvorlig.
I sidste uge deltog jeg i et møde sammen med hr. René Christensen, og generaldirektøren for GD MARE gjorde os opmærksom på, at problemet ikke kun handler om natur og miljø.
Det handler helt konkret om, at erhvervet er alvorligt truet, hvis situationen ikke ændrer sig.
For der bliver færre fisk.
Derfor skal vi for det første have en bæredygtig fiskeripolitik, hvor der tages hensyn til fisk, fugle, marsvin og en naturlig balance.
For det andet skal vi have et havmiljø, hvor biodiversiteten vokser og ikke falder, som den gør i øjeblikket.
For det tredje skal vi socialt og økonomisk sikre fiskeriindustrien og fiskerne, og det gør vi kun ved at sikre det her.
Og for det fjerde skal vi sikre, at vi forbrugere får muligheden for en god og sund fødevareforsyning, dvs. en diversitet i fiskene.
Jeg skal derfor på vegne af Venstre, Socialdemokraterne, Dansk Folkeparti, SF, Det Konservative Folkeparti, Radikale Venstre, Enhedslisten, FOKUS og fru Pia Christmas-Møller fremsætte følgende:
Forslag til vedtagelse »Idet Folketinget vil sikre en bæredygtig udvikling på fiskeriområdet, pålægges regeringen ved reformen af EU's fælles fiskeripolitik at arbejde for - Integrering i en bred havpolitisk sammenhæng baseret på økosystemtilgang, herunder implementering af havstrategidirektivets og biodiversitetskonventionens mål - at etablere en forvaltning, der giver mulighed for at styre på et flerårigt grundlag ud fra langsigtede forvaltningsplaner i alle fiskerier - at stoppe udsmid - forbedret selektivitet - at EU-fartøjers eksterne fiskeriaktiviteter forvaltes og kontrolleres efter samme standard som inden for EU-farvande, herunder at EU's fiskeriaftaler påviseligt skal understøtte en social og miljømæssig bæredygtig udvikling - hensyntagen til regionale forhold med inddragelse af en bred kreds af interessenter - gradvis overgang til et fangstkvotesystem med fuldt dokumenteret fiskeri - at forebygge ulovlige fiskeriaktiviteter gennem øget dokumentation sammen med effektiv kontrol og restriktioner over for fiskere eller lande, der overtræder regler - fortsat mulighed for, at medlemsstaterne nationalt kan tage hensyn til at bevare og udvikle deres kystfiskeri.«